[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 6.11.2007

COM(2007) 660 окончателен

Предложение за

РЕШЕНИЕ НА СЪВЕТА

относно принципите, приоритетите и условията, съдържащи се в Европейското партньорство със Сърбия, включително Косово, съгласно определението в Резолюция 1244 на Съвета за сигурност на Организацията на обединените нации от 10 юни 1999 г., и за отмяна на Решение 2004/56/ЕО

(представена от Комисията)

ОБЯСНИТЕЛЕН МЕМОРАНДУМ

На 19 и 20 юни 2003 г. Европейският съвет в Солун подкрепя „Програмата от Солун за Западните Балкани“, с която се въвеждат партньорствата като средство за осъществяване на европейската перспектива в развитието на страните от Западните Балкани.

На 30 януари 2006 г. Съветът приема ревизираното Европейско партньорство за Сърбия и Черна гора, включително Косово, съгласно Резолюция 1244 на Съвета за сигурност на ООН, въз основа на предложение на Комисията, представено на 9 ноември 2005 г. Партньорствата съдържат краткосрочни и средносрочни приоритети. От държавите се очаква да изпълнят краткосрочните приоритети в рамките на една до две години.

По тази причина Комисията счита за уместно да представи предложение за актуализирано Европейско партньорство за Сърбия, включително Косово, съгласно Резолюция 1244 на Съвета за сигурност на ООН. През 2006 г., след обявяването на независимостта на Черна гора през юни 2006 г., бе изготвено ново Европейско партньорство с тази страна, което бе прието от Съвета през януари 2007 г.[1]

Това обновено Европейско партньорство за Сърбия, включително Косово, съгласно Резолюция 1244 на Съвета за сигурност на ООН, се основава на разпоредбите на Регламент (ЕО) № 533/2004 на Съвета от 22 март 2004 г. и отчита новите тенденции, разгледани в докладите за напредъка за 2007 г. То изброява краткосрочни и средносрочни приоритети в подготовката за по-нататъшна интеграция към Европейския съюз.

В отговор на Европейското партньорство компетентните власти в Сърбия, както и в Косово, съгласно Резолюция 1244 на Съвета за сигурност на ООН, следва да разработят план с график и конкретни мерки, които съответните власти възнамеряват да предприемат за тази цел. Комисията ще извършва редовен мониторинг на напредъка в изпълнението на приоритетите.

Приоритетите на Европейското партньорство съставляват основа за планиране на финансовата помощ от Общността, която ще продължи да бъде отпускана в рамките на съответните финансови инструменти, по-специално Регламент (ЕО) № 1085/2006 на Съвета от 17 юли 2006 г. за създаване на Инструмент за предприсъединителна помощ (ИПП).

Това предложение за решение на Съвета няма финансови последствия. Предвид изложеното по-горе, Комисията приканва Съвета да приеме приложеното предложение за решение на Съвета.

Предложение за

РЕШЕНИЕ НА СЪВЕТА

относно принципите, приоритетите и условията, съдържащи се в Европейското партньорство със Сърбия, включително Косово, съгласно определението в Резолюция 1244 на Съвета за сигурност на Организацията на обединените нации от 10 юни 1999 г., и за отмяна на Решение 2004/56/ЕО

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност,

като взе предвид изменения Регламент (ЕО) № 533/2004 на Съвета от 22 март 2004 г. за установяване на европейски партньорства в рамките на процеса на стабилизиране и асоцииране[2], и по-специално член 2 от него,

като взе предвид предложението на Комисията,

като има предвид, че:

(1) Проведеният на 19 и 20 юни 2003 г. Европейски съвет в Солун одобри въвеждането на европейските партньорства като средство за реализиране на европейската перспектива на страните от Западните Балкани.

(2) Регламент (ЕО) № 533/2004 предвижда Съветът да взема решения относно принципите, приоритетите и условията на европейските партньорства и относно евентуални последващи изменения. Според регламента следващият етап от европейските партньорства ще се осигури чрез механизмите, установени в рамките на процеса на стабилизиране и асоцииране, и най-вече чрез годишните доклади за напредъка.

(3) На 30 януари 2006 г. Съветът прие второто Европейско партньорство със Сърбия, включително Косово, съгласно Резолюция 1244 на Съвета за сигурност на ООН[3].

(4) В документа на Комисията относно стратегията за разширяване и основните предизвикателства за 2006−2007 г. се посочва, че партньорствата ще бъдат актуализирани в края на 2007 г.

(5) На 12 юни 2006 г. Съветът прие Регламент (ЕО) № 1085/2006 за създаване на Инструмент за предприсъединителна помощ (ИПП)[4], с който се подновява рамката за финансова помощ за страните в процес на предприсъединяване.

(6) Следователно е целесъобразно да се приеме ревизирано Европейско партньорство, актуализиращо настоящото партньорство, с цел да се формулират подновени приоритети за по-нататъшна работа, въз основа на заключенията на докладите от 2007 г. за напредъка на Сърбия и Косово, съгласно Резолюция 1244 на Съвета за сигурност на ООН, в подготовката за по-нататъшна интеграция към Европейския съюз.

(7) За да подготвят по-нататъшната интеграция към Европейския съюз, компетентните власти в Сърбия и Косово, съгласно Резолюция 1244 на Съвета за сигурност на ООН, следва да разработят план с график и конкретни мерки в отговор на приоритетите на това Европейско партньорство.

(8) Решение 2006/56/ЕО следва да бъде отменено,

РЕШИ:

Член 1

Принципите, приоритетите и условията на Европейското партньорство със Сърбия, включително Косово, съгласно Резолюция 1244 на Съвета за сигурност на ООН, се излагат в приложения 2 и 3.

Член 2

Прегледът на изпълнението на Европейското партньорство се извършва посредством механизмите, установени в рамките на процеса на стабилизиране и асоцииране, и най-вече чрез годишните доклади за напредъка, които се представят от Комисията.

Член 3

Решение 2006/56/ЕО се отменя.

Член 4

Настоящото решение влиза в сила на третия ден след публикуването му в Официален вестник на Европейския съюз .

Съставено в Брюксел на […] година.

За Съвета:

Председател

ПРИЛОЖЕНИЕ 1: СЪРБИЯ, ВКЛЮЧИТЕЛНО КОСОВО, СЪГЛАСНО РЕЗОЛЮЦИЯ 1244 НА СЪВЕТА ЗА СИГУРНОСТ НА ООН – ЕВРОПЕЙСКО ПАРТНЬОРСТВО 2007 Г.

1. ВЪВЕДЕНИЕ

Европейският съвет одобри въвеждането на европейските партньорства като средство за реализиране на европейската перспектива на страните от Западните Балкани. Предложеното ревизирано партньорство актуализира второто партньорство въз основа на заключенията от докладите на Комисията от 2007 г. за напредъка на Сърбия и Косово, съгласно Резолюция 1244 на Съвета за сигурност на ООН. Предложението посочва настоящи и нови приоритети за действие. Новите приоритети са приспособени към конкретните нужди и степента на подготовка на страната и при необходимост ще бъдат актуализирани. От властите се очаква да разработят план, съдържащ график и конкретни мерки за изпълнение на приоритетите на Европейското партньорство. Партньорството предвижда също насоки за финансова помощ за страната.

2. ПРИНЦИПИ

Процесът на стабилизиране и асоцииране остава рамката на европейския курс на страните от Западните Балкани по пътя им към тяхното бъдещо присъединяване. Основните приоритети са свързани с капацитета за изпълнение на критериите, формулирани от Европейския съвет в Копенхаген през 1993 г., и с условията, предвидени в процеса на стабилизиране и асоцииране, и най-вече условията, дефинирани от Съвета в неговите заключения от 29 април 1997 г. и 21 и 22 юни 1999 г., в съдържанието на заключителната декларация от срещата на върха в Загреб от 24 ноември 2000 г. и в Програмата от Солун.

3. ПРИОРИТЕТИ

Приоритетите, изброени в настоящото Европейско партньорство, са подбрани в зависимост от това доколко реалистично е да се очаква те да бъдат изпълнени или да се постигне съществен напредък в изпълнението им през следващите няколко години. Разграничават се краткосрочни приоритети, които се очаква да бъдат изпълнени в рамките на една до две години, и средносрочни приоритети, които се очаква да бъдат изпълнени в рамките на три до четири години. Приоритетите се отнасят както до законодателството, така и до неговото прилагане.

Предвид необходимостта да се определят приоритети, следва да се отбележи, че определено съществуват и други задачи за изпълнение, които могат да се превърнат в приоритети в бъдещо партньорство, като се отчита и бъдещият напредък на Сърбия и Косово, съгласно Резолюция 1244 на Съвета за сигурност на ООН.

Сред краткосрочните приоритети са дефинирани такива, които са ключови, и те са посочени в началото на списъците. Редът на подредба на тези основни приоритети не означава подреждане по значимост.

Приоритетите са изложени в приложения 2 и 3.

4. ПЛАНИРАНЕ

Помощта от Общността в рамките на процеса на стабилизиране и асоцииране за държавите от Западните Балкани ще се предоставя съгласно съществуващите финансови инструменти, по-специално Регламент (ЕО) № 1085/2006 на Съвета (за ИПП), а за програмите, приети преди 2007 г., съгласно Регламент (ЕО) № 2666/2000 на Съвета от 5 декември 2000 г. (регламента за CARDS) [5]. Споразуменията за финансиране служат за правно основание за изпълнението на конкретните програми. Следователно, настоящото решение няма да има финансови последствия.

Сърбия, включително Косово, съгласно Резолюция 1244 на Съвета за сигурност на ООН, може да има достъп до финансиране по многонационални и хоризонтални програми.

5. УСЛОВНОСТ

Помощта за държавите от Западните Балкани зависи от напредъка в изпълнението на критериите от Копенхаген и на конкретните приоритети по това Европейско партньорство. Ако тези условия не бъдат спазени, Съветът може да предприеме съответните мерки съгласно член 21 от Регламент (ЕО) № 1085/2006 на Съвета или, за програми преди 2007 г., съгласно член 5 от Регламент (ЕО) № 2666/2000. Помощта от Общността зависи също така от условията, формулирани от Съвета в неговите заключения от 29 април 1997 г., и особено по отношение на ангажимента на бенефициерите да провеждат демократични, икономически и институционални реформи. В отделните годишни програми са включени и специфични условия. Решенията за финансиране ще бъдат последвани от подписването на споразумение за финансиране със съответните власти.

6. МОНИТОРИНГ

Прегледът на изпълнението на Европейското партньорство ще се извършва посредством механизмите, установени в рамките на процеса на стабилизиране и асоцииране, и най-вече чрез годишните доклади за напредъка, които се представят от Комисията.

ПРИЛОЖЕНИЕ 2: ПРИОРИТЕТИ ЗА СЪРБИЯ

Краткосрочни приоритети

Ключови приоритети

- Гарантиране на пълно спазване на бъдещите задължения в рамките на Споразумението за стабилизиране и асоцииране (ССА) и Междинното споразумение (МС).

- Гарантиране на пълно сътрудничество с Международния наказателен трибунал за бивша Югославия (МНТБЮ).

- Конструктивно ангажиране в бъдещите преговори за намиране на трайно решение за статута на Косово в сътрудничество с временните институции на самоуправление в Прищина.

- Гарантиране на прилагането на конституцията и конституционното право в съответствие с европейските стандарти.

- Продължаване на усилията за прилагане на реформата на публичната администрация, включително системата на заплащане на държавните служители, за гарантиране на прозрачно набиране и повишаване, както и професионализъм и отчетност на служителите, за укрепване на европейските интеграционни структури, на координацията в цялата публична администрация и парламента, като се обърне специално внимание на координацията в политиките.

- Подобряване на работата на съдебната система, гарантиране на независимостта, на професионализма и ефикасността ѝ. Гарантиране, че развитието на кариерата и назначаването на съдии и прокурори се основава на технически и професионални критерии и върху тях не се упражнява политическо влияние.

- Активизиране на борбата срещу корупцията на всички нива и разработване на цялостна публична система за финансов контрол за повишаване на прозрачността и отчетността при използването на публични финанси.

- Приключване на процеса на приватизация или, където е целесъобразно, на ликвидация на предприятията − обществена и държавна собственост.

Политически критерии

Демокрация и принцип на правовата държава

Конституция

- Привеждане на законодателството и институциите в съответствие с новата конституция.

Парламент

- Довършване на реформата на правната рамка по отношение на изборите (включително избирателните списъци), привеждане на тази рамка в съответствие с новите конституционни изисквания и осигуряване на прозрачност и отчетност на финансирането на политическите партии, включително преразглеждане на съществуващото законодателство, за да се предвиди достатъчен мониторинг и санкции.

Публична администрация

- Установяване на напълно функционираща служба на омбудсмана в съответствие със законовите изисквания и осигуряване на съответните последващи действия по препоръките на омбудсмана.

Граждански контрол над службите за сигурност

- Гарантиране на по-голям демократичен контрол чрез засилване на парламентарния контрол и установяване на по-прозрачно финансово управление.

Съдебна система

- Гарантиране на пълна независимост на съдилищата и на прокуратурата и укрепване на прокуратурата за военни престъпления.

- Осъществяване на плана за действие за стратегията за съдебна реформа.

- Приемане и прилагане на законодателство относно задължително първоначално и постоянно обучение за съдиите, прокурорите и помощния съдебен персонал и засилване на центровете за обучение.

- Рационализиране на системата на съдилищата, осъвременяване на съдебните производства, въвеждане на ефективна система за управление на съдилищата и установяване на административни и апелативни съдилища.

- Създаване на информационна мрежа за прокурорите на всички нива, осигуряване на изпълнението на съдебните решения и по-нататъшно укрепване на капацитета за съдебно преследване на военни престъпления в страната в пълно съответствие с международните задължения към МНТБЮ.

- Укрепване на прокуратурата за военни престъпления.

Антикорупционна политика

- Осъществяване на плана за действие за антикорупционната стратегия и установяване на независима и ефективна агенция за борба с корупцията.

- Ратифициране на международните конвенции срещу корупцията.

- По-нататъшно изясняване и прилагане на наредби, свързани с предотвратяването на конфликти на интереси в съответствие с международните стандарти.

- Разработване и прилагане на прозрачна система за деклариране на имуществото на държавни служители.

Права на човека и защита на малцинствата

- Спазване на всички задължения, които произтичат от членството в Съвета на Европа.

- Гарантиране на спазването на разпоредбите за правата на човека от новата конституция.

- Продължаване на деинституционализирането, на предоставянето на обществени услуги по места и на подпомагането на зависимите лица, включително в сферата на менталното здраве.

Граждански и политически права

- Предприемане на действия по всички случаи на предполагаемо малтретиране и засилване на службите за вътрешен контрол, занимаващи се със случаите на малтретиране от страна на служители на правоприлагащите органи.

- Подобряване на условията в затворите, гарантиране на подходящ мониторинг на условията в затворите за изтърпяващи дългосрочни присъди и за осъдени за организирана престъпност, гарантиране на по-нататъшно обучение на служителите в местата за лишаване от свобода и подобряване на условията за хора със специални нужди.

- Подобряване на функционирането на Съвета за електронни медии в съответствие с международните стандарти, гарантиране на справедливо и прозрачно предоставяне на медийните оператори на честоти за радио- и телевизионно разпръскване с регионално и местно покритие.

- Пълно прилагане на Закона за свободния достъп до информация и укрепване на Службата на комисаря за свободния достъп до информация, за да се гарантира прилагане на решенията/препоръките.

- Приемане на законодателство за сдруженията, както и правния статут на НПО, насърчаване на развитието на организациите на гражданското общество и на редовния диалог с гражданското общество по отношение на политическите инициативи.

Социални и икономически права

- Приемане на цялостно антидискриминационно законодателство и гарантиране на адекватна институционална подкрепа за жертвите.

- Приемане на адекватно законодателство относно реституцията на недвижима собственост и гарантиране на пълното ѝ прилагане.

Права на малцинствата, културни права и защита на малцинствата

- Гарантиране на спазването на конституционните разпоредби относно правата на малцинствата и защитата на малцинствата и цялостно прилагане на стратегиите и плановете за действие, свързани с интеграцията на ромите, включително завръщащите се лица.

- Продължаване на усилията за насърчаване на добрите междуетнически отношения, включително мерки в областта на образованието; засилване на работата на националните съвети за малцинствата, включително приемане на все още неприетото законодателство; насърчаване на участието на малцинствата в съдебните и правоприлагащите органи; продължаване на дейностите за повишаване на осведомеността, включително използване на малцинствени езици.

- Приемане на ново законодателство за бежанците и продължаване на прилагането на националната стратегия за бежанците.

Регионални въпроси и международни задължения

- Продължаване на спазването на Споразумението от Дейтън/Париж.

- Предприемане на мерки за изпълнение на решението на Международния съд от февруари 2007 г. по делото, заведено от Босна и Херцеговина срещу Сърбия и Черна гора във връзка с прилагането на Конвенцията за преследване и наказване на престъпленията по геноцида.

- Принос за засилване на регионалното сътрудничество, помирението и добросъседските отношения, в това число като се спомага за прехода от Пакта за стабилност към собствена, регионално изградена рамка за сътрудничество и към ефективно прилагане на Централноевропейското споразумение за свободна търговия (ЦЕФТА).

- Сключване и прилагане на спогодби със съседни страни за трансгранично сътрудничество, борба с организираната престъпност, незаконния трафик и контрабандата, за съдебно сътрудничество, управление на границите и опазване на околната среда.

- Принос за разрешаване на нерешени гранични спорове с Хърватия и с Босна и Херцеговина.

- Гарантиране на правото на истински избор между трайно завръщане и интеграция и спомагане за пълното прилагане на Декларацията от Сараево.

Икономически критерии

- Прилагане на стабилизираща фискална политика, включваща политика за заплатите в публичния сектор, която цели постигането на фискална консолидация и благоприятства ниската инфлация и външната устойчивост.

- Продължаване на реформите в управлението на публичните финанси с цел засилване на контрола, прозрачността, отчетността и ефикасността.

- Провеждане на парична политика, която благоприятства стабилността на цените, за да се намалят и стабилизират инфлационните очаквания.

- Подобряване на процедурите за фалит, за да се ускори излизането от пазара на нежизнеспособни предприятия и да се подпомогне структурната промяна.

- Приключване на либерализацията на административно регулираните цени с оглед на подобряване на ефикасността на пазарните механизми и разпределението на ресурси.

- По-нататъшно засилване на финансовия надзор, за да се спомогне за осигуряване на стабилност на финансовия сектор.

- Доразвиване и осъществяване на реформата на пенсионната система и продължаване на реформата в системата на здравното осигуряване; ускоряване на преструктурирането и приватизацията в застрахователния сектор.

- Продължаване на усилията за извеждане на светло на сивата икономика и въвеждане на система за управление на публичните разходи, както и осъществяване на данъчни реформи.

- Създаване на стабилен и функциониращ пазар на земя/недвижими имоти и подготвяне на законодателство за кадастъра.

- Продължаване на усилията за насърчаване на заетостта, включително чрез професионално обучение и реформи на пазара на труда, подобряване на публичните служби по заетостта и прилагане на стратегията за заетост на хората с увреждания.

Европейски стандарти

Вътрешен пазар

Свободно движение на стоки

- Продължаване на привеждането в съответствие с европейските стандарти на правната рамка по отношение на стандартизацията, сертификацията, метрологията, акредитацията и оценката на съответствието. Продължаване на приемането на европейските стандарти и създаване на национален координационен орган за инфраструктура на качеството, който да отговаря за укрепването на целия сектор.

- Създаване на структура за надзор на пазара и осигуряване на добра координация между органите за надзор на пазара.

- Приспособяване на търговския режим и съответното законодателство, така че да се изпълнят задълженията, произтичащи от СТО, ССА и ЦЕФТА.

- Създаване на механизми за вътрешно съгласуване и уведомяване за нови технически разпоредби преди приемането на мерки, които влияят на търговията.

- Укрепване на административния капацитет в областта на защитата на потребителите.

Свободно движение на капитали

- Продължаване на разработването на система за международни плащания в съответствие с международните правила; установяване на национална система за обработка на покупките на недвижимо имущество, както и свободно движение на краткосрочните кредити и портфейлните инвестиции.

Митници и данъчно облагане

- Довършване на необходимото за правилното прилагане на ССА привеждане в съответствие на митническото законодателство, укрепване на капацитета на митническата администрация за борба с корупцията, трансграничната престъпност и укриването на финансови задължения; укрепване на капацитета за правоприлагане, особено в областта на анализа на риска и на контрола след митническо освобождаване.

- Продължаване на сближаването на данъчното законодателство с достиженията на правото на Общността, прилагане на данъчното законодателство, по-специално относно събирането на приходи и контрола, за да се намалят данъчните измами и да се повиши капацитетът за правоприлагане.

- Възприемане и спазване на принципите на Кодекса за поведение при корпоративното данъчно облагане и гаранции за съответствието на новите данъчни мерки с тези принципи.

Конкуренция

- Усъвършенстване на съществуващото антитръстово законодателство в съответствие с изискванията на ССА и укрепване на административния капацитет на Комисията за конкуренцията, за да се осигури ефективно и независимо прилагане на правилата в съответствие с достиженията на правото на ЕС.

- Създаване на независим и пълноценно функциониращ орган за контрол върху държавните помощи.

- Усъвършенстване на процедурите за контрол върху сливанията, за да се подобри ефикасността на Комисията за конкуренцията.

- Създаване на подходяща правна рамка за държавните помощи, която да съответства на изискванията на ССА.

Обществени поръчки

- Въвеждане на съгласуван и ефективен режим на обществените поръчки, гарантиране на независимостта на органите за обществени поръчки, както и на прозрачни процедури, независимо от стойността на съответния договор; недискриминация между сръбските доставчици и тези от ЕС, укрепване на капацитета за правоприлагане в този сектор.

Законодателство за интелектуалната собственост

- Продължаване на усилията за защитаване на правата върху интелектуална собственост и укрепване на административния капацитет за въвеждането и строгото прилагане на правата върху интелектуална собственост.

Политика за трудовата заетост и социална политика

- Изграждане на адекватни административни структури и капацитет в сферата на здравеопазването.

Образование и научни изследвания

- Продължаване на усилията за усъвършенстване на образователната система; подобряване на връзките между професионалното и висшето образование, от една страна, и пазара на труда и нуждите на икономиката, от друга; укрепване на административния капацитет и подобрена координация между съответните органи.

- Ратифициране на Конвенцията на Юнеско за опазване и насърчаване на многообразието от форми на културно изразяване.

Въпроси, свързани със СТО

Продължаване на подготовката за присъединяване към СТО.

Секторни политики

Индустрия и малки и средни предприятие (МСП)

- Изпълнение на Европейската харта за малки и средни предприятия и намаляване на административните бариери пред МСП.

- Приемане на нова средносрочна стратегия за политиката по отношение на МСП и нова индустриална политика, последвано от изготвяне на оперативен план за действие.

- Укрепване на Съвета за МСП като инструмент за сътрудничество между публичния и частния сектор и между различните министерства, за да се окаже влияние върху изготвянето и осъществяването на политиките за МСП.

- Намаляване на административните бариери за МСП.

Земеделие

- Укрепване на административния капацитет, необходим за изготвяне и прилагане на земеделска политика и на политика за развитие на селските райони.

- Осъвременяване на законодателството в областта на безопасността на храните и ветеринарните и фитосанитарните въпроси, активизиране на прилагането му и на проверките в тази сфера.

- Разширяване на системата за идентификация и регистрация на селскостопанските животни, като се добавят всички подходящи видове животни.

- Продължаване на модернизирането на ветеринарните, фитосанитарните, санитарните лаборатории и лабораториите за вино, на инспекторатите и на контролните мерки по външните граници.

Околна среда

- Ускоряване на сближаването на законодателството и стандартите с достиженията на правото на ЕС.

- Прилагане на приетото законодателство, по-конкретно що се отнася до оценката на въздействието върху околната среда.

- Започване на прилагането на Протокола от Киото.

- Приемане и прилагане на национална стратегия за опазване на околната среда и на стратегия за устойчиво развитие.

- Укрепване на административния капацитет на органите, отговарящи за планирането, разрешителните, инспекцията и мониторинга, както и за управлението на проекти, укрепване на капацитета на местно ниво и гарантиране на координацията между централното и местното ниво.

- По-нататъшно разработване и изпълнение на планове за управление на отпадъците, както и започване на изграждане на съоръжение за обезопасяване и безопасно депониране на опасни отпадъци.

Транспортна политика

- По-нататъшно изпълнение на Меморандума за разбирателство относно изграждането на Основната регионална транспортна мрежа в Югоизточна Европа, задълбочаване на сътрудничеството с Обсерваторията за транспорта на Югоизточна Европа.

- Приемане и прилагане на национална стратегия за транспорта. Предприемане на мерки за подобряване на безопасността по пътищата.

- Изпълнение на ангажиментите, поети в първата преходна фаза на Споразумението за Обща европейска въздухоплавателна зона.

- Преструктуриране на железопътния сектор и създаване на органи, свързани с железопътния транспорт.

- Разработване на вътрешния воден транспорт, включително чрез създаване на информационни служби за условията за речно плаване.

Енергетика

- Изпълнение на задълженията, произтичащи от Договора за енергийната общност относно пълното прилагане на достиженията на правото на Общността в областта на вътрешния пазар на газ и електричество и на трансграничния обмен на електричество.

- Изменение и прилагане на Закона за енергетиката и гарантиране на безпрепятственото функциониране на независимата агенция за регулиране на енергетиката.

- Продължаване на екологичните одити на съоръженията в енергетиката, разрешаване на проблемите с най-лошите замърсители, разделяне на експлоатацията на мрежата, енергопроизводството и енергоразпределението с оглед на преструктурирането и отварянето на пазара и осъществяване на по-нататъшен напредък към създаване на регионален енергиен пазар, по-специално чрез подобряване на взаимната свързаност със съседните страни.

- Присъединяване към съответните международни конвенции за ядрена безопасност и създаване на регулаторен орган в тази област.

- Продължаване на демонтирането на изследователския реактор във Винча.

- Укрепване на административния капацитет в съответните министерства.

Информационно общество и медии

- Гарантиране на пълна либерализация на сектора на електронните комуникации и независимостта на регулаторните органи; гаранции, че приетата стратегия се осъществява, включително приемане и прилагане на необходимите закони и политики, укрепване на административния капацитет.

- Стартиране на сближаване с достиженията на правото на Общността в аудио-визуалния сектор и подобряване на прозрачността и отчетността, особено на Републиканската агенция за радио- и телевизионно разпръскване.

- Подписване и ратифициране на Европейската конвенция за трансгранична телевизия .

Финансов контрол

- Приемане и водене на политика на публичен вътрешен финансов контрол.

- Създаване на процедури и административен капацитет за осигуряване на ефективна защита на финансовите интереси на ЕС.

Статистика

- Изменяне на Закона за статистиката и задълбочаване на сътрудничеството и координирането в националната статистическа система.

- Провеждане на селскостопанско преброяване, създаване на селскостопански регистър и продължаване на разработването на национални сметки в съответствие с Европейската система от сметки 1995 (ESA 95), включително подобряване на източниците на данни.

Правосъдие, свобода и сигурност

Визи, граничен контрол, убежище и миграция

- Изпълнение на стратегията за интегрирано управление на границите и задълбочаване на сътрудничеството между агенциите, работещи в тази сфера.

- Задълбочаване на трансграничното сътрудничество в областта на полицията в съответствие с най-добрите практики, укрепване на капацитета на граничната полиция и осигуряване на модерна инфраструктура и оборудване за граничната полиция, по-конкретно в областта на информационните технологии.

- Привеждане на визовия режим в съответствие с достиженията на правото на Общността и прилагане на споразумението между ЕС и Сърбия за визови облекчения.

- Приемане и прилагане на законодателство в областта на убежището, осигуряване на функционирането на център за прием на търсещите убежище; гарантиране на създаването на оперативен орган за молби за убежище.

- Прилагане на споразумението за реадмисия между ЕС и Сърбия.

- Приемане на стратегия за реинтеграция на завръщащите се, в която са застъпени социално-икономическите условия.

Изпиране на пари

- Приемане на необходимото законодателство и на национална стратегия срещу изпирането на пари и финансирането на тероризма, укрепване на националните органи за борба срещу изпирането на пари; задълбочаване на сътрудничеството между ведомствата и международното сътрудничество.

Наркотици

- Укрепване на капацитета за борба с трафика на наркотици, разработване и стартиране на прилагането на национална стратегия за наркотиците в съответствие със стратегията на ЕС за наркотиците и задълбочаване на международното сътрудничество.

Полиция

- Гарантиране на пълно прилагане на Закона за полицията, за да се постигне професионализъм и отчетност, да се подобри прозрачността, да се създаде модерна полиция, свободна от неправомерна политическа намеса; укрепване на капацитета чрез специализирано обучение.

- Предприемане на необходимите стъпки за сключване на споразумение с Европол.

Борба с организираната престъпност и тероризма

- Приемане на все още неприетото законодателство, изграждане на капацитет за изземване на имущество, прилагане на национална стратегия срещу организираната престъпност и укрепване на криминалното разузнаване.

- Продължаване на борбата с трафика на хора, включително изпълнение на стратегията за предотвратяване на трафика на хора и предоставяне на адекватна помощ и закрила на жертвите.

- Повишаване на ефективността на международното сътрудничеството и прилагането на съответните международни конвенции за тероризма.

- Задълбочаване на сътрудничеството и обмена на информация между всички клонове на службите за сигурност, както и с други страни; предотвратяване на финансирането и подготвянето на терористични актове.

Защита на личните данни

- Преразглеждане на правната рамка, подписване на съответните международни конвенции и създаване на независим надзорен орган.

Средносрочни приоритети

Политически критерии

Демокрация и принцип на правовата държава

Публична администрация

- Продължаване на укрепването на капацитета за европейска интеграция в публичната администрация, включвайки необходимите структури в съответните министерства и в цялото правителство; подобряване на механизмите за сътрудничество с всички служби, които се занимават с европейска интеграция.

- Продължаване на пълното прилагане на законите за държавните служители и публичната администрация, прилагане на мерки за развитие на държавните служители като част от управлението на човешките ресурси, укрепване на капацитета за разработване на политика и за координиране на публичната администрация на държавно и местно ниво, изграждане на централизирана система за заплащане на труда, прилагане на конституционните разпоредби, свързани с децентрализацията и осигуряване на ресурси за местните органи на управление.

Граждански контрол над службите за сигурност

- Продължаване на процеса на преструктуриране и реформа на въоръжените сили и повишаване на прозрачността и гражданския контрол над въоръжените сили.

Съдебна система

- Намаляване на натрупването на висящи съдебни производства и по-нататъшно повишаване на ефикасността и професионализма на съдилищата.

- Въвеждане на единни стандарти за събиране на достоверни данни за съдебната система.

Антикорупционна политика

- Гарантиране на пълно спазване на международните конвенции за борба с корупцията. Допълнително укрепване на капацитета на органите за борба с корупцията.

Права на човека и защита на малцинствата

- Прилагане на антидискриминационното законодателство.

- Продължаване на усилията за интегриране и подобряване на условията за децата с увреждания. Реформа на системата за грижи за децата и гарантиране на общо образование за децата от малцинствата.

Регионални въпроси и международни задължения

- Подпомагане на интеграцията на бежанците, които решат да не се завърнат по домовете си.

Икономически критерии

- Засилване на фискалната консолидация и намаляване на ролята на държавния сектор, измервана чрез съотношението на разходите спрямо БВП, за да се създаде пространство за развитие и растеж на частния сектор.

- Ускоряване на процеса на приватизация и, когато е целесъобразно, ликвидация на предприятията, които са държавна собственост, за да укрепне корпоративното управление и да се намалят квазифискалните загуби, да се допринесе за фискалната консолидация и да се повиши делът на дейността на частния сектор.

- Намаляване на липсата на структурна гъвкавост, която възпрепятства пазара на труда, по-специално във връзка със законодателството, свързано с пазара на труда, за да се повиши участието и нивата на заетост.

- Намаляване на държавната помощ като съотношение спрямо БВП и укрепване на политиката на конкуренция, за да се позволи свободна и честна конкуренция, която да бъде от полза на сръбските потребители.

- Усъвършенстване на образователната система с цел да се повишат уменията, като така се увеличават възможностите за заетост и дългосрочният икономически растеж.

- Подобряване на бизнес климата, за да нараснат преките чуждестранни инвестиции „на зелено“.

Европейски стандарти

Вътрешен пазар

Свободно движение на стоки

- Доразработване на стандартизацията и подготовка за пълноправно членство в европейските организации по стандартизация. Свободно движение на капитали.

- По-нататъшна либерализация на краткосрочните и средносрочните движения на капитали.

Митници и данъчно облагане

- Гарантиране на непрекъсната хармонизация на законодателството за митниците и данъчното облагане, както и на друго фискално законодателство, с достиженията на правото на ЕС и продължаване на укрепването на административния капацитет, за да се прилага това законодателство и да се води борба с корупцията, трансграничната престъпност и укриването на финансови задължения.

- Увеличаване на прозрачността и обмена на информация с държавите − членки на ЕС, за да се улесни прилагането на мерки за предотвратяване на избягването на данъчно облагане или укриването на данъци.

Конкуренция

- Прилагане на законодателството за държавните помощи и гарантиране на ефективната работа на органа за мониторинг на държавните помощи.

Политика за трудовата заетост и социална политика

- Приемане на мерки за увеличаване на посещаемостта в средното образование на децата от всички общности.

- По-нататъшно разработване на политики за социално включване и социална закрила.

- Гарантиране на функциониращ и представителен социален диалог.

- Предприемане на допълнителни усилия за подобряване на положението на хората с увреждания.

Образование и научни изследвания

- Приемане на национална квалификационна рамка за професионално образование и обучение; насърчаване на регионалното сътрудничество в областта на висшето образование.

- Приемане на интегрирана политика за научни изследвания.

Секторни политики

- МСП и индустриална политика

- Продължаване на прилагането на Европейската харта за малките предприятия.

Земеделие

- Продължаване на усилията за укрепване на административните структури и капацитет, необходими за формулиране и прилагане на земеделска политика и на политика за развитие на селските райони.

- Продължаване на подобряване на законодателството и мерките за контрол във ветеринарната, санитарната, фитосанитарната област и в областта на безопасността на храните.

- Подобряване на управлението на отпадъците и намаляване на замърсяването от селското стопанство.

- Продължаване на модернизацията на предприятията от хранително-вкусовата промишленост, за да отговарят на изискванията на ЕС.

Околна среда

- Гарантиране на пълно прилагане и привеждане в сила на законодателство, сближено с това на ЕС.

- Прилагане на съответните международни конвенции и на Протокола от Киото.

- Приемане и стартиране на прилагането на стратегии относно замърсяването на въздуха, управлението на отпадъците и опазването на природата.

- Пълно прилагане на националната стратегия за опазване на околната среда и на стратегията за водите.

- По-нататъшно укрепване на административния капацитет на органите за опазване на околната среда на национално и местно ниво.

- Прилагане на многогодишния план за финансиране на политиката за опазване на околната среда, включително и за инвестиции.

- Приключване на изграждането на съоръжение за обезопасяване и безопасно депониране на опасни отпадъци.

Транспортна политика

- По-нататъшно изпълнение на Меморандума за разбирателство относно изграждането на Основната регионална транспортна мрежа в Югоизточна Европа, задълбочаване на сътрудничеството с Обсерваторията за транспорта на Югоизточна Европа.

- По-нататъшно укрепване на административния капацитет, включително подготовка на проекти за големи инвестиции и поддръжка на инфраструктура.

- Гарантиране на по-нататъшно сближаване на законодателството с достиженията на правото на ЕС в областта на транспорта, по-конкретно по отношение на техническите стандарти и стандартите за безопасност (включително използване на дигитален тахограф).

- Изпълнение на ангажиментите, поети във втората преходна фаза на Споразумението за Обща европейска въздухоплавателна зона.

Енергетика

- Приемане и осъществяване на дългосрочна стратегия за екологично устойчива енергийна политика.

- Продължаване на изпълнението на поетите регионални и международни ангажименти в тази област с оглед на изграждането на конкурентен регионален енергиен пазар.

- Довършване на демонтирането на изследователския реактор във Винча.

Информационно общество и медии

- Стартиране на прилагането на рамката на ЕС за електронните комуникации и продължаване на сближаването с достиженията на правото на ЕО в аудио-визуалния сектор.

Финансов контрол

- Разработване и прилагане на принципите на децентрализираната управленска отчетност и система на функционално независим вътрешен одит в съответствие с международно приетите стандарти и най-добрите практики на ЕС.

- По-нататъшно създаване на процедури и административен капацитет за осигуряване на ефективна защита на финансовите интереси на ЕС.

Статистика

- По-нататъшно разработване на системата за управление на качеството; въвеждане на статистика за селското стопанство и доразработване на всички области на статистиката за отделните сектори.

Правосъдие, свобода и сигурност

Визи, граничен контрол, убежище и миграция

- Продължаване на укрепването на капацитета на граничната полиция и на митническите служби, усъвършенстване на съоръженията на граничните пунктове и задълбочаване на сътрудничеството със съседните страни в борбата срещу трафика на хора.

- Осигуряване на трайни решения за интеграцията на приетите след реадмисия лица.

Наркотици

- Пълно прилагане на националната стратегия за борба срещу злоупотребата с наркотици.

Полиция

- Продължаване на преструктурирането на полицейските служби, гарантиране на прозрачност и отчетност, реформиране на полицейското образование; гарантиране на сътрудничество и координиране между правоприлагащите ведомства.

Борба с организираната престъпност и с тероризма

- Гарантиране на съществуването на ефективна система на защита на свидетелите, подобряване на регионалното сътрудничество, засилване на борбата срещу икономическата и финансовата престъпност (включително изпиране на пари и фалшифициране на пари), измамите и корупцията; улесняване на приемането на служители за връзка, командировани от държавите – членки на ЕС в съответните държавни органи за борба с организираната престъпност и прилагане на Конвенцията от Палермо срещу транснационалната организирана престъпност.

- Укрепване на капацитета в Министерството на вътрешните работи (по-специално Отдела за организираната престъпност) и разработване на процедури и капацитет за обмен на разузнавателни сведения между ведомствата.

- ПРИЛОЖЕНИЕ 3: ПРИОРИТЕТИ ЗА КОСОВО, СЪГЛАСНО РЕЗОЛЮЦИЯ 1244 НА СЪВЕТА ЗА СИГУРНОСТ НА ООН

Краткосрочни приоритети

Ключови приоритети

- Конструктивно ангажиране в по-нататъшния период на преговори с властите в Сърбия за намиране на трайно решение за статута на Косово. Продължаване на работата в тясно сътрудничество с екипите за планиране, които подготвят предвидената международна мисия/мисия на ЕС, за да може да се постигне уреждане на въпроса.

- Гарантиране на пълно сътрудничество с Международния наказателен трибунал за бивша Югославия.

- Гарантирана на пълно зачитане на принципа на правовата държава, правата на човека и защитата на малцинствата и провеждане на политика на нулева толерантност към корупцията, организираната престъпност и финансовата престъпност.

- Гарантиране на демократично управление и предоставяне на публични услуги на всички хора в Косово чрез изграждане на професионална, отговорна, достъпна, представителна публична администрация, свободна от неправомерна политическа намеса.

- Постигане на напредък в реформата на самоуправлението и укрепване на административния капацитет за подпомагане на децентрализацията, като се вземат предвид мненията и интересите на всички общности в Косово; приемане на законодателна рамка и заделяне на необходимите бюджетни средства.

- Постигане на помирение, междуетническа толерантност и устойчив мултиетнически модел, способстващ завръщането на разселените лица. Гарантиране на зачитането, сигурността, свободата на движение и участието на всички общности. Категорично осъждане на всички прояви на отрицателно отношение към малцинствата. Енергично преследване на всички междуетнически престъпления.

- Създаване на общество без дискриминация и насърчаване на интеграцията на групите в неравностойно положение.

- Продължаване на укрепването на правата върху собствеността, на правната рамка и на достъпа до съдилищата с оглед на изграждане на благоприятна за бизнеса среда.

Политически критерии

Демокрация и принцип на правовата държава

Временни институции на самоуправление

- Пълно гарантиране на ефективното функциониране на събранието и неговите комисии, правителството и общините, включително пълно зачитане на съответните процедурни правила и кодекси на поведение, както и на правата и интересите на всички общности.

- Засилване на контрола върху изпълнителната власт от събранието, както и на отчетността и на прозрачността в рамките на събранието. Укрепване на административния капацитет на събранието.

- Своевременно публикуване и гарантиране на пълната точност на Държавен вестник. Подобряване на проверките на съответните езикови версии, за да се гарантира, че са идентични; гарантиране на обществен достъп до Държавен вестник.

- По-нататъшно засилване на представителството на малцинствата във всички институции и сред държавните служители на общинско и централно равнище.

Парламент/избори

- Провеждане на свободни и честни избори. Укрепване на независимата и мултиетническа Централна избирателна комисия за своевременното провеждане на изборите.

- Осигуряване на подходящи места за гласуване, на сигурност и на други мерки, които предоставят на всички общности възможността да упражнят правото си на глас. Предоставяне на възможност на вътрешно разселените лица и бежанците да участват в изборите, дори ако възможността им да се завърнат в Косово е ограничена.

- Засилване на проверките за съвместимост на новото законодателство с това на ЕС.

Публична администрация

- Укрепване на капацитета за координация на правителството и по-точно определяне на отговорностите на централните и местни власти за изграждане на единен подход при прилагане на политиките. Засилване на ефикасността на функциите на правителството за мониторинг на дейностите, които са обществена услуга.

- Прилагане на прозрачни процедури по набиране, прехвърляне, оценяване, повишаване, поведение и освобождаване на държавните служители, включително служителите в полицията и съдебната система, както и по отношение на финансовото управление.

- Подобряване на работата и утвърждаване на независимостта на Независимия комитет за наблюдение и на Комитета за назначаване на висши държавни служители.

- Подобряване на качеството и наличието на основни обществени услуги за всички общности, като по-конкретно по този начин се допринесе за намаляване на търсенето на услугите, предоставяни от паралелни структури.

- Постигане на напредък в процеса на децентрализация, и по-конкретно приемане на законите за местното управление и границите на общините.

Съдебна система

- Гарантиране на ефективни, независими, отговорни и безпристрастни съдилища и прокуратури, върху които не се упражнява политическо влияние.

- Укрепване на Прокуратурата, за да бъде в състояние да спазва принципите на независимост и безпристрастност. Продължаване на укрепването на Специалната прокуратура. Прилагане на ефективна схема за защита на свидетелите.

- Приемане и прилагане на закони за съдилищата и прокуратурата. Разработване на система на административно правосъдие и рационализация на съответното законодателство и компетенции.

- Пълно въвеждане на автоматизираната система за обработка на делата във всички съдилища и прокуратури. Намаляване на натрупването на дела и привеждане в изпълнение на решенията на гражданските съдилища.

- Подобряване на дейността на районните съдилища и на полицейските действия за безпристрастно решаване на проблема с незаконното обитаване, ползване и строителство на недвижими имоти, за предотвратяването и санкционирането му.

- Продължаване на развитието на юридическото образование и обучение, особено на съдиите, прокурорите и административния персонал. Превръщане на Института по правосъдие в жизнеспособна институция, отговаряща за обучението на съдебната власт.

- Изграждане на капацитет у правителството без неправомерно политическо влияние за поемане на отговорности в областта на правосъдието и вътрешните работи. Въвеждане на система за назначаване, уволняване и издигане в кариерата за съдии и прокурори в съответствие с европейските стандарти и без политическо влияние.

Антикорупционна политика

- Прилагане на Закона за премахване на корупцията и на плана против корупцията. Укрепване на Агенцията за борба с корупцията и предприемане на мерки за пълно гарантиране на независимостта и функционирането ѝ.

- Рационализиране на компетенциите на Агенцията за борба с корупцията, на Бюрото за добро управление и на Съвета за борба с корупцията.

Права на човека и защита на малцинствата

- Довършване на законодателната рамка и по-голямо спазване на механизмите за защита на правата на човека и на правата на малцинствата в съответствие с препоръките на Съвета на Европа. Приемане и прилагане на цялостна стратегия за правата на човека.

- Укрепване на правната рамка, свързана със свободата на изразяване. Осигуряване на подходящи средства за независимата медийна комисия, за да се спазят разпоредбите на законодателството. Премахване на правните неясноти по отношение на обидата и клеветата.

- Избиране на омбудсман и приемане на правни разпоредби, които гарантират прилагане на препоръките на омбудсмана.

- Изготвяне и приемане на управленска програма за насърчаване на правата на жените в Косово.

- Ефективно прилагане на антидискриминационното законодателство. По-специално, гарантиране на пълното функциониране на отделите за правата на човека в министерствата и на тяхната независимост и координация с дейностите на омбудсмана. Организиране на информационни кампании, за да бъдат осведомени за този закон частният сектор, гражданското общество и академичните кръгове.Мониторинг на прилагането на закона и докладване за това прилагане.

- Развитие на обществени услуги по места и подпомагане за зависимите лица, включително в сферата на менталното здраве.

- Подпомагане на политиките за борба с дискриминацията в страната, като се обръща внимание на всички рискови групи.

Права на малцинствата, културни права и защита на малцинствата

- Пълно прилагане на закона за официалните езици, както и на този за културното наследство, и изграждане на ефективен механизъм за мониторинг на прилагането.

- Регулиране на неформалните населени места. Намиране на трайни решения за настаняване и интеграция на ромските общности, които живеят при опасни жилищни условия в лагери, и за групите вътрешно разселени лица, живеещи в неформални центрове.

- Укрепване на административните структури и механизмите за отчетност към Министерството на общностите и завръщанията. Ясно разделение на отговорностите на централно и местно ниво по отношение на завръщащите се лица между Министерството на местното управление и Министерството на общностите и завръщанията. Доразвиване и прилагане на съвместната стратегическа рамка относно общностите и завръщанията и разработване на механизми на общинско ниво за подпомагане на устойчивата интеграция на завръщащите се лица и на съществуващите малцинствени общности.

- Подпомагане и насърчаване на завръщането на бежанците и разселените лица от всички общности и приключване на възстановяването на повреденото и разрушеното имущество вследствие на събитията от март 2004 г., включително исторически и религиозни обекти.

Регионални въпроси и международни задължения

- Засилване на регионалното сътрудничество и отношенията на добросъседство.

- Прилагане на Централноевропейското споразумение за свободна търговия (ЦЕФТА) и активно участие във всички съответни регионални инициативи, по-конкретно под егидата на Пакта за стабилност, включително процесът на преход на Пакта към собствена, регионално изградена рамка за сътрудничество.

Икономически критерии

- Поддържане на стабилни фискални политики, и по-конкретно гарантиране на съвместимостта на социалните политики за справяне с бедността и социалното изключване с устойчивостта в дългосрочен план на публичните финанси.

- Установяване на годишни цели за подобряване на събирането на дължими суми по фактури на предприятията за обществени услуги и формулиране и прилагане на стратегии за постигане на тези цели.

- Значително ускоряване на приватизацията на предприятията — бивша обществена собственост — в съответствие с графика на Тръстовата агенция.

- Подобряване на управлението, ефикасността и финансовата устойчивост на предприятията — публична собственост. Допълнително засилване на оперативната и финансовата независимост на регулаторните органи с оглед на подобряване на прозрачността и конкуренцията в съответните сектори.

- Разработване и прилагане на политики, подпомагащи прехода от недекларирана към декларирана заетост, за да се създаде функциониращ официален пазар на труда и да се подобри ефективността на политиките за пазара на труда.

Европейски стандарти

Вътрешен пазар

Свободно движение на стоки

- Приемане на хоризонталното рамково законодателство, за да се създаде необходимата инфраструктура за добрата работа и разделението на различните функции (регулация, стандартизация, акредитация, метрология, оценка на съответствието и надзор на пазара), които са нужни за прилагане на законодателството на Общността в областта на свободното движение на стоки.

Свободно движение на капитали.

- Приемане на подходящи разпоредби за разумно финансово управление и укрепване на надзора на финансовия сектор.

Митници и данъчно облагане

- По-нататъшно сближаване на митническото законодателство с достиженията на правото на Общността и продължаване на усилията за укрепване на капацитета на митническата администрация за борба с корупцията, фалшифицирането и трансграничната престъпност. Укрепване на капацитета на звеното за разследвания на престъпления.

- Спазване на задълженията, свързани с прилагането на преференциални търговски мерки, особено по отношение на произхода.

- Продължаване на сближаване на данъчното законодателство с достиженията на правото на Общността и укрепване на административния капацитет на данъчната администрация. Подобряване на капацитета на данъчната администрация за събиране на задълженията и повишаване на приходите от данъци.

- Възприемане и спазване на принципите на Кодекса за поведение при корпоративното данъчно облагане и гаранции за съответствието на новите данъчни мерки с тези принципи.

Обществени поръчки

- Приспособяване на рамката за обществени поръчки чрез приемане на необходимото законодателство за прилагане, за да се гарантира съвместимост с достиженията на правото на Общността. Предоставяне на административен капацитет и независимост на една институционална рамка за обществени поръчки за осъществяване на задачата ѝ.

Права върху интелектуална собственост

- Предоставяне на административен капацитет за прилагане на законодателството в областта на правата върху интелектуалната собственост и за стриктно привеждане в действие на правата върху интелектуалната собственост.

Политика за трудовата заетост и социална политика

- Приемане на стратегия за заетостта, включително подобрено събиране на данни по въпроси на заетостта.

- Подобряване на обществената информация за достъпа до системите за социална сигурност и увеличаване на капацитета на общините в областта на социалната закрила.

- Изменяне на законодателството в областта на социалното и пенсионното осигуряване.

- Преразглеждане на схемата за социални придобивки, за да се гарантира недискриминация на получателите.

Образование и научни изследвания

- Увеличаване на бюджета за образование, по-конкретно за подобряване на училищната инфраструктура, прекратяване на училищните смени и решаване на проблема с липсата на материали и оборудване.

- Разработване на планове за действие за прилагане на образователните стратегии със засилен диалог и координация между всички нива и всички заинтересовани страни и отпускане на необходимите средства.

- Пълно прилагане на законодателството за професионалното обучение и стартиране на прилагането на закона за националната рамка за квалификациите.

- Продължаване на разработването на национална рамка за мониторинг и оценяване на преподаването.

- Гарантиране на по-голямо участие в програмите на ЕС за висшето образование.

Секторни политики

Промишленост и МСП

- Изпълнение на средносрочна стратегия за подкрепа на развитието на МСП, включително укрепване на агенцията за подкрепа на МСП и на агенцията за насърчаване на инвестициите. Продължаване на прилагането на Европейската харта за малките предприятия.

Селско стопанство и рибарство

- Определяне на ясни отговорности в различните служби в земеделския сектор (включително ветеринарната и фитосанитарната администрация) и техните отношения с Министерството на земеделието, горите и развитието на селските райони, местните органи на управление и на общинско ниво.

- Приемане на закона за храните и съответните разпоредби за прилагане и създаване на съответна агенция за прилагане и привеждане в сила на закона.

- Гарантиране на функционирането на системата за идентификация на животни и регистрация на движението им.

- Изготвяне на план за модернизация на аграрно-хранителните комплекси.

Околна среда

- Прилагане на закона за оценката на въздействието върху околната среда, приет от събранието.

- Прилагане на цялостния план за действие в областта на околната среда, особено по отношение на въпросите на общественото здраве.

- Продължаване на сближаването с европейските стандарти в областта на околната среда.

- Продължаване на усилията за засилване на осведомеността на обществото и участието на гражданското общество в решаването на въпроси, свързани с околната среда.

Транспортна политика

- Продължаване на прилагането на Меморандума за разбирателство относно изграждането на Основната регионална транспортна мрежа в Югоизточна Европа, включително добавката за железопътно транспортно пространство в Югоизточна Европа.

- Прилагане на законодателството за автомобилния транспорт и за безопасността по пътищата. Разработване на стратегия за мултимодален транспорт.

- Продължаване на подобряването на управлението на активите, основано на реални данни, с оглед поддръжката и възстановяването на транспортната инфраструктура. Гарантиране на съвместимостта с ЕС на законодателната рамка за концесиите и предприемане на мерки за привличане на инвеститори, включително чрез публично-частни партньорства, и за съвместно финансиране на мащабни и стратегически инфраструктурни дейности.

- Гарантиране на съвместимостта на развитието на железопътния сектор със стратегията за икономическо развитие.

- Гарантиране на адекватно ниво на сигурност при функциониране и на стабилно и отговорно управление на летището в Прищина.

- Преразглеждане и подобряване на системата за свидетелствата за правоуправление и технически преглед на превозните средства.

Енергетика

- Гарантиране на жизнеспособността и устойчивостта на електрификационното дружество, по-специално чрез значително повишаване на събираемостта на приходите и насърчаване на добро управление.

- Продължаване на спазването на ангажиментите, поети в рамките на Договора за енергийната общност. Продължаване на подготовката на проекта „Косово С“ за производство и доставка на електроенергия в пълно съответствие с достиженията на правото на Общността, както е предвидено в Договора за енергийната общност.

Информационно общество и медии

- Приемане и започване на прилагането на политика относно мрежите и услугите в областта на електронните комуникации, насочена към пълна либерализация и създаване на стабилна, отворена и конкурентна среда, за да бъдат привлечени чужди инвестиции и да бъде подобрено качеството на услугата.

- Укрепване на административния капацитет на регулаторния орган. Засилване на позицията му и гарантиране на оперативната и финансовата му независимост.

- Гарантиране на стабилно и устойчиво финансиране на обществения радио и телевизионен оператор RTK, независимата медийна комисия и медийния фонд.

Финансов контрол

- Продължаване на усилията за прилагане на стратегията за публичния вътрешен финансов контрол и на съответните закони като основа за изпълнение на средносрочните приоритети в тази област.

Статистика

- Укрепване на административния капацитет на Статистическата служба и по-голяма оперативна и финансова независимост на този орган. Гарантиране на достоверността на статистическите данни, включително гаранции, че анкетираните предоставят своевременно и безплатно качествени данни на Статистическата служба.

- Продължаване на разработването на икономическа статистика и ускоряване на разработването на социална статистика.

Правосъдие, свобода и сигурност

Визов режим, граничен контрол, убежище и миграция

- Подобряване на ефективността на контрола на потока от хора по границите и подобряване на ефективността и прозрачността на служба „Гранична полиция“.

- Засилване на сътрудничеството между органите за управление на границите, както и със съседните страни.

- Създаване на подслони и на места за прием за търсещите убежище.

- Приемане на закон за миграцията в съответствие с европейските стандарти. Изготвяне на стратегия и план за действие относно миграцията, насочени, по-специално, към реадмисията и реинтеграцията на завръщащите се от чужбина.

Изпиране на пари

- Укрепване на капацитета на Звеното за финансови разследвания в дирекцията за борба с организираната престъпност в рамките на Косовската полиция (КП). Обучение на специализирани прокурори и съдии. Рационализиране на компетенциите в областта на изпирането на пране в различните засегнати институции.

Наркотици

- Разработване на стратегия за превенция на наркотиците и на подходящ план за действие за осъществяването ѝ. По-нататъшно укрепване на местния капацитет за разследване на наркотиците.

Полиция

- Приемане на закона за полицията.

- По-добра ефективността при разследването на престъпленията. Приемане и прилагане на законодателство за създаване на Косовската полиция (КП) и засилване на способностите ѝ за разследване и вътрешен контрол. Укрепване на ръководството ѝ.

- Приемане и прилагане на стратегия за намаляване на престъпността. Разработване на стратегия за събирането на оръжия; довършване и гарантиране на прилагането на законодателството относно лекото стрелково оръжие.

- Изготвяне на стратегия за борба с организираната престъпност и тероризма.

- Довършване на законодателната рамка за организираната престъпност.

- По-нататъшно укрепване на местния капацитет в дирекцията за борба с организираната престъпност в рамките на КП. Прилагане на плана за действие за борба с трафика на хора.

Защита на личните данни

- Изготвяне и прилагане на всеобхватен закон за защита на личните данни в съответствие с достиженията на правото на Общността и особено с Директивата за защита на личните данни (95/46/ЕО). Създаване на независим надзорен орган за защита на личните данни с достатъчно пълномощия и с финансови и човешки ресурси.

Средносрочни приоритети

Политически критерии

Демокрация и принцип на правовата държава

Публична администрация

- Осъществяване на устойчива реформа в публичната администрация при спазване на бюджетните ограничения. Подобряване на капацитета на местната администрация, за да предоставя услуги на местното население по равнопоставен и ефективен начин.

Съдебна система

- Създаване и консолидиране на пълно законодателство, което зачита правата и интересите на всички общности, като се използват всички правни източници, които понастоящем се прилагат пряко в Косово.

- Укрепване на административния капацитет, координацията и ефективността на съдебната власт и на всички правоприлагащи органи. Гарантиране на жизнеспособността на цялостна система за правна помощ. Разработване на алтернативен механизъм за разрешаване на спорове.

- Подобряване на системата на местата за лишаване от свобода, като се обърне особено внимание на сигурността, контрола, управлението, програмите за професионално обучение и реинтеграция, както и условията в затворите.

Антикорупционни политики

- Разработване по сектори на планове за действие за борба с корупцията и за повишаване на осведомеността в публичната администрация за проблема с корупцията.

- Постигане на резултати в борбата с корупцията.

Права на човека и защита на малцинствата

- Гарантиране на жизнеспособно съществуване на малцинствените общности и участието им в обществения живот при липса на дискриминация, като се предприемат конкретни мерки, за да се гарантира тяхната безопасност и свобода на движение, както и равнопоставеността им при предоставяне и достъп до обществени услуги.

- Прилагане на Закона за равенство на половете. Гарантиране на включването на правата на жените във всички съществуващи политики и в законодателството.

- Разработване на интегрирана политика за опазване на културното наследство. Активна работа за повишаване на общата осведоменост и зачитането на културното наследство.

- Предоставяне от страна на Агенцията по кадастъра и на общинските служби по кадастъра на прозрачен и недискриминационен достъп до пълните регистри на имотите, както и наличие на функциониращи механизми за отчетност.

Регионални въпроси и международни задължения

- Продължаване на укрепването на регионалното и международното сътрудничество, в това число в областта на правоприлагането, чрез предаване на заподозрени и осъдени, както и взаимна правна помощ.

Икономически критерии

- По-нататъшно укрепване на правата върху собствеността, на принципа на правовата държава и на достъпа до съдилищата с оглед на изграждане на благоприятна за бизнеса среда.

- Разработване на стратегия за приватизацията, и при необходимост за преструктурирането, на предприятията, които са обществена собственост, с оглед на укрепване на корпоративното управление и резултатите на тези предприятия и на намаляване на техните субсидии.

- Разработване и осъществяване на активни политики за пазара на труда в тясно сътрудничество с местните делови среди с оглед на подобряване на процеса на постигане на съответствие между търсене и предлагане на пазарите на труда и на повишаване на дела на квалифицирания труд в общата работна сила.

- Осъществяване на подходящи политики за количественото и качественото подобряване на образованието на всички нива.

- Увеличаване на капацитета за износ.

Европейски стандарти

Вътрешен пазар

Свободно движение на стоки

- Продължаване на сближаването с директивите, свързани с новия и глобален подход и със стария подход.

- Приемане на оставащите европейски стандарти.

- Създаване на структура за надзор на пазара.

Митници и данъчно облагане

- Продължаване на сближаването на митническото и данъчното законодателство с достиженията на правото на ЕС. По-нататъшно укрепване на административния капацитет на данъчната и митническата администрация за привеждане в изпълнение на законодателството и за борба с корупцията, трансграничната престъпност и укриването на финансови задължения.

Обществени поръчки

- Гарантиране на ефективно прилагане на правилата за обществени поръчки от страна на възложителите — органи на управление и организации на всички равнища, включително чрез разработването на оперативен инструментариум, осигуряване на обучение и укрепване на административния капацитет.

Законодателство за интелектуалната собственост

- Продължаване на засилването на капацитета за осигуряване на спазването на правата на интелектуалната, индустриална и търговска собственост в съответствие със средносрочната стратегия.

Трудова заетост

- Укрепване на административния капацитет на инспекторатите по труда.

Образование и научни изследвания

- Подобряване на механизмите за осигуряване на качество в образователния сектор.

- Продължаване на усилията за свързване на професионалното образование и обучение и висшето образование, от една страна, с пазара на труда и икономическите нужди, от друга.

- Насърчаване на регионалното сътрудничество в областта на висшето образование.

- Разработване на политика, която благоприятства научните изследвания.

Секторни политики

Селско стопанство и рибарство

- Изготвяне на политика и регулаторна рамка в подкрепа на жизнеспособна поземлена реформа. Подпомагане на опазването на земеделската земя, която е застрашена от нерегулирано градско развитие.

- Оценяване доколко аграрно-хранителните комплекси отговарят на изискванията на ЕС и подготовка на програма за тяхното модернизиране.

- Предприемане на ефективен контрол върху местното растениевъдството, по-конкретно върху продукти, за които има конкретни изисквания на ЕС.

- Изграждане на стабилна структура за управление на горите, по-конкретно за борба с незаконната експлоатация на горите и горските пожари.

Околна среда

- Предприемане на мерки за привеждане в изпълнение на пространственото планиране.

- Укрепване на институционалния капацитет на Министерството на околната среда и пространственото планиране, подобряване на координацията между административните органи, отговарящи за въпросите на околната среда.

- Рационализиране на въпросите на околната среда в секторните политики, особено по отношение на енергетиката и транспорта.

Транспортна политика

- Предприемане на мерки за подобряване на безопасността по пътищата.

- Планиране и осъществяване на поддръжката и възстановяването на транспортната инфраструктура, включително изграждане на нова инфраструктура, при необходимост чрез публично-частни партньорства.

- Разработване и осъществяване на стратегия за мултимодален транспорт.

Енергетика

- Изготвяне на законодателна и регулаторна рамка с цел да се насърчат публично-частните партньорства и смесените инвестиции в енергийния сектор в съответствие със заключенията на проучването за привличане на инвестиции.

- По-нататъшно подобряване на работата на електрификационното дружество и интегрирането му в регионалния пазар за електроенергия.

Информационно общество и медии

- Привеждане в съответствие с регулаторната рамка и прилагане на законодателството относно мрежите и услугите в областта на електронните комуникации с цел създаване на по-отворена и конкурентна среда и засилване на позициите, както и на оперативната и финансовата независимост на регулаторния орган в областта на телекомуникациите.

Финансов контрол

- Под координиращата роля на Министерството на финансите разработване и прилагане на принципите на децентрализирана управленска отчетност и функционално независим вътрешен одит в съответствие с международните стандарти и най-добрата практика на ЕС чрез единно законодателство и подходящ административен капацитет.

- Укрепване на оперативния капацитет и на финансовата и функционалната независимост на Върховната одитна институция. Следване и прилагане на препоръките на тази институция.

Статистика

- Активизиране на сътрудничеството и координацията в статистическата система на Косово, разработване на система и документ за управление на качеството; стандартизиране на процедурите на изготвяне и разпространение на статистически данни.

Правосъдие, свобода и сигурност

Визи, граничен контрол, убежище и миграция

- По-нататъшно укрепване на капацитета на дирекцията за границите, убежището и миграцията в Министерството на вътрешните работи. По-нататъшно укрепване на оперативния капацитет на службата „Гранична полиция“ в рамките на Косовската полиция.

Борба с организираната престъпност и с тероризма

- Осъществяване и актуализиране на стратегията за борба с организираната престъпност и тероризма.

- Укрепване на местния капацитет за разследване на организираната престъпна дейност.

- Укрепване на капацитета на съдебната власт за съдебно преследване и водене на дела срещу организираната и финансовата престъпност.

Наркотици

- Гарантиране на сътрудничеството между ведомствата и международното сътрудничество с цел значително подобряване на резултатите в борбата срещу трафика на наркотици.

Защита на личните данни

- Прилагане на закона за защита на личните данни в съответствие с достиженията на правото на Общността и гарантиране на независим мониторинг и прилагане.

[1] ОВ L Решение № 49/2007 на Съвета относно принципите, приоритетите и условията, съдържащи се в Европейското партньорство с Черна гора (OВ L 20, 27.1.2007 г., стр.16).

[2] ОВ L 86, 24.3.2004 г., стр. 1. Регламент, последно изменен с Регламент (EО) № 269/2006 (OВ L 47, 17.2.2006 г., стр. 7).

[3] Решение 2006/56/ЕО на Съвета от 30 януари 2006 г. за принципите, приоритетите и условията на Европейското партньорство със Сърбия и Черна гора, включително Косово, съгласно определението на Резолюция 1244 на Съвета за сигурност на Организацията на обединените нации от 10 юни 1999 г. и за отмяна на Решение 2004/520/ЕО (ОВ L 35, 7.2.2006 г., стр. 32).

[4] ОВ L 210, 31.7.2006 г., стр. 82.

[5] ОВ L 306, 7.12.2000 г., стр. 1. Регламент, последно изменен с Регламент (EО) № 2112/2005 (OВ L 344, 27.12.2005 г., стp. 23).